Je pre seniora vhodnejší tlačidlový alebo dotykový telefón?
Odpoveď na túto otázku nie je jednoznačná, hoci väčšina seniorov dáva prednosť klasickým telefónom s tlačidlami, nájdu sa aj výnimky. Niektorí technologicky zdatnejší seniori siahnu po dotykovom smartfóne, ktorý oproti seniorskému mobilu ponúka širšie možnosti využitia. Ak vyberáte seniorský mobil pre seba, zamyslite sa nad tým, či je pre vás dotykové ovládanie pohodlné a či vám zložitejšia manipulácia s mobilom nebude prekážať. Pokiaľ vyberáte seniorský mobil pre svojho blízkeho, berte do úvahy, či má záujem o prídavné funkcie alebo chce len jednoduchý mobil na telefonovanie, privolanie pomoci v prípade núdze, prípadne na posielanie SMS správ.
Mobilný telefón pre seniora musí byť v prvom rade ľahko ovládateľný. Samozrejmosťou by mal byť dostatočne veľký, prehľadný a dobre čitateľný displej. Klávesnica má mať výrazné popisy, aby na číslice a písmená senior dobre videl. Veľmi dôležitou funkciou pri seniorských mobiloch je SOS tlačidlo, ktoré slúži na privolanie pomoci, ak sa senior ocitne v ohrození. Jednoduchým stlačením SOS tlačidla mobil automaticky vytočí alebo pošle SMS správu prednastaveným kontaktom. Spravidla môže byť týchto kontaktov viacero. Žiaduca je taktiež dlhá výdrž batérie, zvýšená hlasitosť reproduktora a odolná konštrukcia.